RONIL CAINE

Mr. Franklin titka

novella

Mr. Franklin titka

Írta: Ronil Caine

A könyvet kiadja a HELMA Kiadó.

Cím: 8630 Balatonboglár Szabadság u. 75.

Telefon: +36(30)499-34-77

E-mail cím: info@alkosoft.hu

Webcím: www.helma.hu

A kiadásért felel a HELMA Kiadó ügyvezetője Dvariecki Bálint Kiadás dátuma 2022.

ISBN: 978-615-6424-84-6

Copyright © (Ronil Caine) (2022.04.05)

Minden jog fenntartva. A könyv bármely részletének közléséhez a kiadó előzetes hozzájárulása szükséges.

Nem az a fontos, hogy milyen messzire utazott az ember, hanem hogy mennyire él.

Henry David Thoreau

KILENC ÉVIG DOLGOZTAM Mr. Franklin farmján, egészen a haláláig. A halálos ágyán elmondta nekem élete legnagyobb titkát, amit egy hónapja nem vagyok képes feldolgozni, ezért leírom, hátha attól könnyebb lesz. Ha ezt olvassák, akkor én már nem élek, mivel miután leírom, el fogom rejteni a történetet, mert úgy érzem, jobb, ha ezt minél később tudják meg mások.

Mr. Franklin nyolcvanhárom évesen távozott az élők egyre gyarapodó táborából.

Utódok és egyéb rokonok híján a teljes vagyonát szétosztotta a világ öt legnagyobb segélyszervezete között, amik így egyenként több száz millióhoz jutottak svájci frankban, dollárban, euróban, vegyesen. A személyzet is korrekt végkielégítést kapott, amit a hagyatékot intéző ügyvéd osztott ki a végrendeletnek megfelelően. Ennek része volt az is, hogy a farmot a gondjainkra bízta, egyenlő tulajdonrészt kaptunk belőle, és én maradtam az operatív vezető.

Mr. Franklin egy hatalmas birtokon élt, amihez gyümölcsös, lovarda, legelők, erdők, szőlősök és tavak tartoztak. Az egészet annyira automatizáltuk, amennyire csak a jelenlegi technológia engedte. Mr. Franklinnek elképesztő ötletei voltak arra, hogyan lehet jobbá tenni egy farmot. A világ különböző pontjairól szedte össze a tudást és a technológiát, ami a fejlesztésekhez és termeléshez kellett.

Az egész birtokot képes vagyok irányítani a telefonomról, látom minden állat egészségügyi állapotát, még a lazacokét is a halastóban. Amit itt megtermeltünk vagy tenyésztettünk, az a legjobb minőségű volt, amit csak ember elérhet.

Természetesen az egész farm önfenntartó volt. Minden energiát megtermelt a működéséhez és a luxushoz, amiben Mr. Franklin élt. Ragaszkodott hozzá, hogy ez így legyen, a legkisebb mértékben sem akarta megzavarni a bolygó egyensúlyát.